[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.7.2009

COM(2009) 381 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα λάβουν οι Κοινότητες και τα κράτη μέλη τους στο πλαίσιο του Συμβουλίου Συνεργασίας που συνεστήθη με τη Συμφωνία Εταιρικής Σχέσης και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, όσον αφορά την έκδοση σύστασης για την εφαρμογή της Ατζέντας Σύνδεσης ΕΕ-Ουκρανίας και απόφασης για τη σύσταση μεικτής επιτροπής

ΑΙΤΙΟΛΟΓΙΚΗ ΕΚΘΕΣΗ

Τα τελευταία χρόνια, η «Ευρωπαϊκή πολιτική γειτονίας» (ΕΠΓ) έδωσε τη δυνατότητα στην ΕΕ και στους εταίρους της να πραγματοποιήσουν πρόοδο σε σχέση με την εμβάθυνση της συνεργασίας τους και την καλύτερη εστίασή της στις ανάγκες και τις μεταρρυθμιστικές φιλοδοξίες των εταίρων. Με την Ουκρανία, οι κοινές εργασίες έχουν εντατικοποιηθεί σε τέτοιο βαθμό, ώστε να είναι απολύτως δικαιολογημένη η ιδιαίτερη εμβάθυνση των σχέσεων με την ΕΕ.

Οι πρώτες συμβατικές σχέσεις μεταξύ της Ουκρανίας και της ΕΕ εγκαθιδρύθηκαν το 1994, όταν τα μέρη υπέγραψαν τη διμερή Συμφωνία Εταιρικής Σχέσης και Συνεργασίας ΕΕ-Ουκρανίας. Η συμφωνία τέθηκε σε ισχύ το 1998. Μετά την καθιέρωση της ΕΠΓ, η ΕΕ και η Ουκρανία επέλεξαν να αναπτύξουν τις σχέσεις τους μέσω του «Σχεδίου δράσης ΕΕ-Ουκρανίας», το οποίο θεσπίστηκε τον Φεβρουάριο του 2005. Μέχρι τώρα, η παρακολούθηση της εφαρμογής πραγματοποιείται τόσο από κοινού από τα δύο μέρη όσο και μέσω ετήσιων εκθέσεων προόδου της Ευρωπαϊκής Επιτροπής.

Τον Μάρτιο του 2007, η ΕΕ και η Ουκρανία άρχισαν διαπραγματεύσεις για τη σύναψη νέας συμφωνίας· επρόκειτο για συμφωνία σύνδεσης, η οποία θα αντικαθιστούσε τη συμφωνία εταιρικής σχέσης και συνεργασίας του 1998 και θα ήταν πιο φιλόδοξη από αυτήν. Μετά την προσχώρηση της Ουκρανίας στον Παγκόσμιο Οργανισμό Εμπορίου, οι διαπραγματεύσεις συμπεριέλαβαν ένα σκέλος σχετικό με τη δημιουργία βαθειάς και ολοκληρωμένης ζώνης ελευθέρων συναλλαγών με την ΕΕ. Οι διαπραγματεύσεις για τη σύναψη συμφωνίας σύνδεσης συνεχίζονται επί του παρόντος, ενώ η διαδικασία κύρωσης που απαιτείται για να τεθεί σε ισχύ η συμφωνία στο σύνολό της είναι πιθανό να απαιτήσει μερικά επιπλέον έτη.

Στα Συμπεράσματα τα οποία εξέδωσε τον Φεβρουάριο του 2008, το Συμβούλιο υπογράμμιζε τον κεντρικό ρόλο των σχεδίων δράσης για την προσέγγιση των εταίρων με την ΕΕ. Τα σχέδια δράσης προσδίδουν επιχειρησιακό περιεχόμενο στις συμβατικές σχέσεις μεταξύ της ΕΕ και των εταίρων της και, επιπλέον, εξελίσσονται σε σημαντικά σημεία αναφοράς για την κοινότητα των χορηγών βοήθειας. Στον βαθμό που εμβαθύνονται αυτές οι σχέσεις και υλοποιούνται ορισμένοι στόχοι ενώ συμφωνούνται νέοι, ανακύπτει η ανάγκη για νέα μέσα. Προϋποθέσεις εν προκειμένω αποτελούν ένας ικανός βαθμός εφαρμογής του ισχύοντος σχεδίου δράσης, αποδεδειγμένη πρόοδος όσον αφορά την εφαρμογή, καθώς και η ύπαρξη αποδείξεων που πιστοποιούν κοινές αξίες και κοινά συμφέροντα. Κατά τη σύνοδο κορυφής ΕΕ-Ουκρανίας που πραγματοποιήθηκε στο Παρίσι τον Σεπτέμβριο του 2008, χαιρετίστηκε το γεγονός ότι, μετά τη θέσπιση του σχεδίου δράσης ΕΕ-Ουκρανίας το 2005, η εταιρική σχέση μεταξύ της Ευρωπαϊκής Ένωσης και της Ουκρανίας έχει προοδεύσει σημαντικά σε όλους τους τομείς κοινού ενδιαφέροντος.

Με βάση τα προεκτεθέντα, καθώς επίσης συνεκτιμώντας τη σημαντική πρόοδο των διαπραγματεύσεων για τη σύναψη συμφωνίας σύνδεσης, η σύνοδος κορυφής ζήτησε την επεξεργασία νέου πρακτικού μέσου προς αντικατάσταση του σχεδίου δράσης ΕΕ-Ουκρανίας.

Τον Δεκέμβριο του 2008, άρχισαν διαπραγματεύσεις με αντικείμενο το προαναφερθέν μέσο, το οποίο συνίσταται σε «Ατζέντα σύνδεσης» και το οποίο προορίζεται να αντικαταστήσει το τρέχον σχέδιο δράσης, καθώς και να προετοιμάσει και να διευκολύνει την έγκαιρη υλοποίηση της νέας συμφωνίας σύνδεσης ΕΕ-Ουκρανίας, αφ’ ης στιγμής αυτή τεθεί σε ισχύ.

Η πείρα που έχει αποκτηθεί από την εφαρμογή του σχεδίου δράσης υποδηλώνει ότι θα ήταν ενδεδειγμένο ένα έγγραφο περισσότερο προσανατολισμένο στις φιλοδοξίες και τις δυνατότητες των χωρών εταίρων, το οποίο συγχρόνως θα προάγει την πραγματοποίηση εφικτών βημάτων προς την κατεύθυνση της κανονιστικής σύγκλισης με τη νομοθεσία και τα πρότυπα της ΕΕ. Τα κυριότερα χαρακτηριστικά των σχεδίων δράσης, δηλαδή το ότι είναι εξατομικευμένα, έχουν περιορισμένη χρονική διάρκεια και είναι προσανατολισμένα σε συγκεκριμένες δράσεις, πρέπει να διατηρηθούν και να βελτιωθούν.

Κατ’ αναλογία προς τις διαδικασίες που έχουν θεσπισθεί για την έγκριση των σχεδίων δράσης της ΕΠΓ, συμπεριλαμβανομένου του σχεδίου δράσης ΕΕ-Ουκρανίας (Συμπεράσματα του Συμβουλίου της 14ης Ιουνίου 2004), η ατζέντα σύνδεσης θα εγκριθεί από το Συμβούλιο και ακολούθως θα λάβει την έγκριση του οικείου Συμβουλίου Συνεργασίας. Συνεπώς, η Ευρωπαϊκή Επιτροπή επισυνάπτει το κείμενο πρότασης για την έκδοση απόφασης του Συμβουλίου σχετικά με τη θέση που θα λάβουν οι Κοινότητες και τα κράτη μέλη τους στο πλαίσιο του Συμβουλίου Συνεργασίας ΕΕ-Ουκρανίας, όσον αφορά τη διατύπωση σύστασης για την εφαρμογή της συνημμένης ατζέντας σύνδεσης.

Επιπλέον, είναι αναγκαία η σύσταση επιτροπής για την εξέταση της προόδου της εφαρμογής της ατζέντας σύνδεσης, καθώς και των μελλοντικών προτεραιοτήτων και των τυχόν αναγκαίων προσαρμογών. Εν αναμονή των τελικών ρυθμίσεων που θα συμφωνηθούν για τη συμφωνία σύνδεσης ΕΕ-Ουκρανίας, η Ευρωπαϊκή Επιτροπή προτείνει τη σύσταση, από μέρους του Συμβουλίου Συνεργασίας ΕΕ-Ουκρανίας, μεικτής επιτροπής σε επίπεδο ανώτερων αξιωματούχων.

Ως εκ τούτου, η Ευρωπαϊκή Επιτροπή καλεί το Συμβούλιο να εγκρίνει τη συνημμένη πρόταση απόφασης του Συμβουλίου.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα λάβουν οι Κοινότητες και τα κράτη μέλη τους στο πλαίσιο του Συμβουλίου Συνεργασίας που συνεστήθη με τη Συμφωνία Εταιρικής Σχέσης και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, όσον αφορά την έκδοση σύστασης για την εφαρμογή της Ατζέντας Σύνδεσης ΕΕ-Ουκρανίας και απόφασης για τη σύσταση μεικτής επιτροπής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

το άρθρο 1 της απόφασης του Συμβουλίου και της Επιτροπής 98/149/ΕΚ, ΕΚΑΧ, Ευρατόμ, της 26 Ιανουαρίου 1998, για τη σύναψη της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου,

την πρόταση της Επιτροπής[1],

Εκτιμώντας τα εξής:

1. Η Συμφωνία Εταιρικής Σχέσης και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, υπεγράφη στις 14 Ιουνίου 1994 και τέθηκε σε ισχύ την 1η Μαρτίου 1998.

2. Οι Ευρωπαϊκές Κοινότητες και τα κράτη μέλη τους διεξάγουν επί του παρόντος διαπραγματεύσεις για τη σύναψη συμφωνίας σύνδεσης με την Ουκρανία.

3. Τα μέρη σκοπεύουν να εφαρμόσουν την ατζέντα σύνδεσης ΕΕ-Ουκρανίας, η οποία προορίζεται να αντικαταστήσει το τρέχον σχέδιο δράσης ΕΕ-Ουκρανίας, καθώς και να προετοιμάσει και να διευκολύνει την έγκαιρη υλοποίηση της νέας συμφωνίας σύνδεσης ΕΕ-Ουκρανίας μέσω της επίτευξης συμφωνίας για συγκεκριμένα μέτρα με σκοπό την επίτευξη των στόχων της.

4. Είναι αναγκαία η σύσταση επιτροπής για την εξέταση της προόδου της εφαρμογής της ατζέντας σύνδεσης, καθώς και των μελλοντικών προτεραιοτήτων και των τυχόν αναγκαίων προσαρμογών. Η εν λόγω μεικτή επιτροπή θα λειτουργεί σε επίπεδο ανώτερων αξιωματούχων και είναι σκόπιμο να συσταθεί από το Συμβούλιο Συνεργασίας ΕΕ-Ουκρανίας,

ΑΠΟΦΑΣΙΖΕΙ:

Άρθρο μόνο

Η θέση που θα λάβουν οι Κοινότητες και τα κράτη μέλη τους στο πλαίσιο του Συμβουλίου Συνεργασίας που συνεστήθη με τη Συμφωνία Εταιρικής Σχέσης και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, όσον αφορά την εφαρμογή της ατζέντας σύνδεσης ΕΕ-Ουκρανίας, θα βασίζεται στο σχέδιο σύστασης του Συμβουλίου Συνεργασίας το οποίο προσαρτάται στην παρούσα απόφαση. Οι τυχόν μεταγενέστερες τροποποιήσεις των επιχειρησιακών μερών της ατζέντας σύνδεσης από το Συμβούλιο Συνεργασίας θα αποφασίζονται σε συντονισμό με την Κοινότητα και τα κράτη μέλη της, κατά περίπτωση.

Βρυξέλλες, 22.7.2009.

Για το Συμβούλιο

Ο Πρόεδρος

ΠΑΡΑΡΤΗΜΑ 1 Σχέδιο σύστασης σχετικά με την εφαρμογή της ατζέντας σύνδεσης ΕΕ-Ουκρανίας

Το Συμβούλιο Συνεργασίας ΕΕ-Ουκρανίας,

Έχοντας υπόψη:

τη Συμφωνία Εταιρικής Σχέσης και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου – καλούμενη εφεξής «συμφωνία εταιρικής σχέσης και συνεργασίας» – και ιδίως το άρθρο 85,

Εκτιμώντας τα εξής:

5. Το άρθρο 85 της συμφωνίας εταιρικής σχέσης και συνεργασίας εξουσιοδοτεί το Συμβούλιο Συνεργασίας να διατυπώνει κατάλληλες συστάσεις κατόπιν συμφωνίας μεταξύ των δύο συμβαλλομένων μερών.

6. Σύμφωνα με το άρθρο 102 της συμφωνίας εταιρικής σχέσης και συνεργασίας, τα συμβαλλόμενα μέρη λαμβάνουν όποια γενικά ή ειδικά μέτρα απαιτούνται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που προβλέπονται στη συμφωνία.

7. Τα συμβαλλόμενα μέρη της συμφωνίας εταιρικής σχέσης και συνεργασίας διεξάγουν επί του παρόντος διαπραγματεύσεις για τη σύναψη συμφωνίας σύνδεσης, που θα συμπεριλαμβάνει βαθειά και ολοκληρωμένη ζώνη ελευθέρων συναλλαγών.

8. Τα συμβαλλόμενα μέρη της συμφωνίας εταιρικής σχέσης και συνεργασίας συμφώνησαν επί του κειμένου της ατζέντας σύνδεσης ΕΕ-Ουκρανίας.

9. Η ατζέντα σύνδεσης ΕΕ-Ουκρανίας θα αντικαταστήσει το τρέχον σχέδιο δράσης ΕΕ-Ουκρανίας, και επιπλέον θα προετοιμάσει και θα διευκολύνει την έγκαιρη θέση σε ισχύ της νέας συμφωνίας σύνδεσης ΕΕ-Ουκρανίας μέσω της επεξεργασίας συγκεκριμένων μέτρων και της επίτευξης συμφωνίας επ’ αυτών, με σκοπό την παροχή πρακτικών οδηγιών για την αναγκαία προπαρασκευή και εφαρμογή.

10. Η ατζέντα σύνδεσης εξυπηρετεί τον διττό στόχο του καθορισμού συγκεκριμένων μέτρων για την προπαρασκευή της συμφωνίας σύνδεσης και της παροχής ευρύτερου πλαισίου για την επίτευξη του σφαιρικού στόχου της πραγμάτωσης πολιτικής σύνδεσης και μεγαλύτερης οικονομικής ολοκλήρωσης της Ουκρανίας με την Ευρωπαϊκή Ένωση.

11. Η ατζέντα σύνδεσης αποτελεί επιχειρησιακό έγγραφο, το οποίο θα αναθεωρείται αναλόγως των αναγκών με βάση την περιοδική εξέταση της προόδου για την οποία γίνεται λόγος στην ενότητα 3.9 της ατζέντας σύνδεσης και ενόψει της επίτευξης των σφαιρικών στόχων της.

ΕΞΕΔΩΣΕ ΤΗΝ ΑΚΟΛΟΥΘΗ ΣΥΣΤΑΣΗ:

Άρθρο μόνο

Το Συμβούλιο Συνεργασίας συνιστά να εφαρμόσουν τα μέρη τη συνημμένη ατζέντα σύνδεσης ΕΕ-Ουκρανίας, εφόσον η εφαρμογή της αποσκοπεί στην προπαρασκευή και στην εφαρμογή της νέας συμφωνίας σύνδεσης ΕΕ-Ουκρανίας.

[τόπος]

Για το Συμβούλιο Συνεργασίας

Ο Πρόεδρος

ΠΑΡΑΡΤΗΜΑ 2 Σχέδιο απόφασης για τη σύσταση μεικτής επιτροπής

Το Συμβούλιο Συνεργασίας ΕΕ-Ουκρανίας,

Έχοντας υπόψη:

τη Συμφωνία Εταιρικής Σχέσης και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου – καλούμενη εφεξής «συμφωνία εταιρικής σχέσης και συνεργασίας» – και ιδίως το άρθρο 88,

Εκτιμώντας τα εξής:

12. Το άρθρο 88 της συμφωνίας εταιρικής σχέσης και συνεργασίας εξουσιοδοτεί το Συμβούλιο Συνεργασίας να αποφασίζει τη σύσταση κάθε άλλης ειδικής επιτροπής ή οργάνου τα οποία είναι ικανά να το επικουρούν κατά την εκτέλεση των καθηκόντων του και προσδιορίζει τη σύνθεση και τα καθήκοντα των εν λόγω επιτροπών ή οργάνων καθώς και τον τρόπο λειτουργίας τους.

13. Τα μέρη της συμφωνίας εταιρικής σχέσης και συνεργασίας διεξάγουν επί του παρόντος διαπραγματεύσεις για τη σύναψη συμφωνίας σύνδεσης, που θα συμπεριλαμβάνει βαθειά και ολοκληρωμένη ζώνη ελευθέρων συναλλαγών.

14. Τα συμβαλλόμενα μέρη της συμφωνίας εταιρικής σχέσης και συνεργασίας συμφώνησαν επί του κειμένου της ατζέντας σύνδεσης ΕΕ-Ουκρανίας.

15. Είναι αναγκαία η σύσταση επιτροπής για την εξέταση της προόδου της εφαρμογής της ατζέντας σύνδεσης, καθώς και των μελλοντικών προτεραιοτήτων και των τυχόν αναγκαίων προσαρμογών. Η εν λόγω μεικτή επιτροπή θα λειτουργεί σε επίπεδο ανώτερων αξιωματούχων.

ΑΠΟΦΑΣΙΖΕΙ:

Άρθρο μόνο

Το Συμβούλιο Συνεργασίας ιδρύει μεικτή επιτροπή σε επίπεδο ανώτερων αξιωματούχων. Η μεικτή επιτροπή εξετάζει την πρόοδο της εφαρμογής της ατζέντας σύνδεσης, καθώς και τις μελλοντικές προτεραιότητες και τις τυχόν αναγκαίες προσαρμογές της ατζέντας σύνδεσης.

Η μεικτή επιτροπή συνεδριάζει ανά τακτικά χρονικά διαστήματα, και οπωσδήποτε άπαξ ετησίως.

[τόπος]

Για το Συμβούλιο Συνεργασίας

Ο Πρόεδρος

[1] ΕΕ xxxxxxxx